lietuvos respublikos krašto apsaugos

ministras

ĮSAKYMAS

DĖL PROFESINIŲ LIGŲ TYRIMO IR APSKAITOS TVARKOS APRAŠO PATVIRTINIMO

2022 m. lapkričio 16 d. Nr. V-924

Vilnius

Vadovaudamasis Profesinių ligų tyrimo ir apskaitos nuostatų, patvirtintų Lietuvos Respublikos Vyriausybės 2004 m. balandžio 28 d. nutarimu Nr. 487 „Dėl Profesinių ligų tyrimo ir apskaitos nuostatų patvirtinimo“, 2.3 papunkčiu,

t v i r t i n u Profesinių ligų tyrimo ir apskaitos tvarkos aprašą (pridedama).

Krašto apsaugos ministras	Arvydas Anušauskas

PATVIRTINTA

Lietuvos Respublikos

krašto apsaugos ministro

2022 m. lapkričio 16 d.

įsakymu Nr. V-924

PROFESINIŲ LIGŲ TYRIMO IR APSKAITOS

TVARKOS APRAŠAS

I SKYRIUS

BENDROSIOS NUOSTATOS

1. Profesinių ligų tyrimo ir apskaitos tvarkos aprašas (toliau – Aprašas) nustato karių (išskyrus tarnaujančius Antrajame operatyvinių tarnybų departamente prie Krašto apsaugos ministerijos) profesinių ligų tyrimo ir apskaitos tvarką.

2. Apraše vartojamos sąvokos apibrėžtos Lietuvos Respublikos darbuotojų saugos ir sveikatos įstatyme.

II SKYRIUS

PRANEŠIMAI APIE ĮTARIAMAS PROFESINES LIGAS

3. Gydytojas, sveikatos patikrinimo metu įvertinęs kario sveikatos būklę ir įtaręs, kad kario ūmaus sveikatos sutrikimo priežastis gali būti susijusi su tarnyba, ne vėliau kaip per 1 darbo dieną nuo profesinės ligos įtarimo dienos, jeigu tai įmanoma atsižvelgiant į jo sveikatos būklę, o įtaręs, kad kario lėtinio sveikatos sutrikimo priežastis gali būti susijusi su tarnyba, ne vėliau kaip per 3 darbo dienas nuo profesinės ligos įtarimo dienos siunčia karį ir informaciją, susijusią su kario sveikatos būkle, į Lietuvos kariuomenės Dr. Jono Basanavičiaus karo medicinos tarnybą (toliau – KMT) darbo medicinos gydytojo konsultacijos.

4. KMT darbo medicinos gydytojas, įvertinęs kario sveikatos būklę ir įtaręs profesinę ligą, ne vėliau kaip per 1 darbo dieną nuo įtarimo dienos užpildo ir išsiunčia paštu arba elektroniniu paštu krašto apsaugos sistemos (toliau – KAS) institucijos ar jos padalinio, kuriame tarnauja karys, vadovui, darbuotojų saugos ir sveikatos specialistui, Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) Vilniaus skyriui Pranešimą apie įtariamą profesinę ligą (1 priedas).

5. Kariui mirus dėl įtariamos ūmios profesinės ligos, KAS institucija ar jos padalinio, kuriame tarnavo karys, vadovas nedelsdamas apie tai praneša atitinkamai teritorinei prokuratūrai, Nacionaliniam visuomenės sveikatos centrui prie Sveikatos apsaugos ministerijos (toliau – Nacionalinis visuomenės sveikatos centras) ir Fondo valdybos Vilniaus skyriui, nurodydamas kario vardą, pavardę, pareigas, tarnybos vietą, įtariamos profesinės ligos pirminės diagnozės kodą pagal Tarptautinės statistinės ligų ir sveikatos sutrikimų klasifikacijos dešimtąjį pataisytą ir papildytą leidimą „Sisteminis ligų sąrašas“ (Australijos modifikacija, TLK-10-AM).

III SKYRIUS

PROFESINIŲ LIGŲ PRIEŽASČIŲ TYRIMAS

6. KAS institucija ar jos padalinio, kuriame tarnauja (-avo) karys, vadovas, gavęs pranešimą iš KMT darbo medicinos gydytojo apie įtariamą ūmią profesinę ligą, ne vėliau kaip per 3 darbo dienas nuo pranešimo gavimo dienos, o gavęs pranešimą apie įtariamą lėtinę profesinę ligą, ne vėliau kaip per 5 darbo dienas nuo pranešimo gavimo dienos sudaro komisiją, kuriai paveda tirti profesinės ligos priežastis (toliau – Profesinių ligų tyrimo komisija). Profesinių ligų tyrimo komisija sudaroma iš KAS institucijos ar jos padalinio karių, valstybės tarnautojų, darbuotojų, dirbančių pagal darbo sutartis, ir kitų šiame punkte nurodytų asmenų. Vienu iš Profesinių ligų tyrimo komisijos narių skiriamas darbuotojų saugos ir sveikatos specialistas. Jeigu KAS institucija ar jos padalinio, kuriame tarnauja karys, vadovas gavo pranešimą apie įtariamą profesinę ligą kario, kuris yra tarnavęs keliose KAS institucijose ar jų padaliniuose, siekiant išsamiai ištirti įtariamos profesinės ligos priežastis, Profesinių ligų tyrimo komisija sudaroma iš visų KAS institucijų ar jų padalinių, kuriuose karys tarnavo, atstovų (suderinus su KAS institucijos ar jos padalinio vadovu). Į Profesinių ligų tyrimo komisiją gali būti įtraukiamas Valstybinės darbo inspekcijos atstovas, kitų valstybės institucijų ar įstaigų atstovai (suderinus su šių institucijų ir įstaigų vadovais), kurie gali padėti atlikti profesinės ligos priežasčių tyrimą.

7. Profesinių ligų tyrimo komisijos prašymu KAS institucija ar jos padalinys, kuriame tarnauja (-avo) karys, per 5 darbo dienas pateikia informaciją, pasirašytinai suderintą su darbuotojų saugos ir sveikatos specialistu, apie kario tarnybos trukmę ir sąlygas: tarnybos ir poilsio režimą, atliekamus tarnybos procesus, kenksmingus ir (ar) pavojingus vienkartinius arba per tam tikrą laiką karį veikusį kenksmingą ir (ar) pavojingą veiksnį (-ius), jo (jų) veikimo trukmę ir dydį, aprūpinimą kolektyvinėmis ir asmeninėmis apsaugos priemonėmis, jų naudojimą, atliktus privalomus sveikatos tikrinimus, KAS institucijos ar jos padalinio, kuriame tarnauja (-avo) karys, profesinės rizikos vertinimą.

8. Profesinių ligų tyrimo komisija turi teisę kreiptis į kitas institucijas ar įstaigas, su kuriomis karys turi ar turėjo darbo santykių, dėl informacijos pateikimo apie kario tarnybos/darbo trukmę ir sąlygas: darbo dienos darbo ir poilsio režimą, atliekamus tarnybos/darbo procesus, kenksmingus ir (ar) pavojingus vienkartinius veiksnius arba tam tikrą laiką karį veikusį kenksmingą ir (ar) pavojingą veiksnį (-ius), jo (jų) veikimo trukmę ir dydį, aprūpinimą kolektyvinėmis ir asmeninėmis apsaugos priemonėmis, jų naudojimą, atliktus privalomus sveikatos tikrinimus, profesinės rizikos vertinimą.

9. Profesinių ligų tyrimo komisijos prašymu karys, kuriam įtariama profesinė liga, per 5 darbo dienas Profesinių ligų tyrimo komisijai pateikia laisvos formos visos darbinės/tarnybinės veiklos aprašymą ir turimus dokumentus apie darbinės/tarnybinės veiklos metu atliktas darbo/tarnybos funkcijas ir darbo/tarnybos metu veikusius kenksmingus ir (ar) pavojingus veiksnius bei informaciją apie visą veiklą prieš ir po darbo/tarnybos, galinčią turėti įtakos nustatant profesinę ligą. Jeigu per šį terminą karys, kuriam įtarta profesinė liga, nurodytos informacijos nepateikia, KAS institucijos ar jos padalinio, kuriame tarnauja karys, vadovas, įvertinęs šios informacijos nepateikimo priežastis, jos pateikimo terminą gali pratęsti: jei ūmi profesinė liga – ne ilgiau kaip 5 darbo dienoms, jei lėtinė – ne ilgiau kaip 10 darbo dienų. Kariui, per šį terminą nepateikusiam nurodytos informacijos, KAS institucijos ar jos padalinio, kuriame tarnauja karys, vadovas profesinės ligos priežasčių tyrimą nutraukia ir per 3 darbo dienas nuo profesinės ligos priežasčių tyrimo nutraukimo apie tai informuoja karį ir KMT darbo medicinos gydytoją, nurodydamas kario vardą, pavardę, pareigas, tarnybos vietą. Jei karys nurodytos informacijos negali pateikti dėl objektyvių priežasčių (pvz., dėl ligos), šiame punkte nurodytą informaciją Profesinių ligų tyrimo komisijai pateikia KAS institucija ar jos padalinys (-iai), kuriame (-iuose) tarnauja (-avo) karys.

10.	Profesinių ligų tyrimo komisija ne vėliau kaip per 15 darbo dienų nuo pavedimo tirti ūmią profesinę ligą gavimo įvertina Aprašo 7–9 punktuose nurodyta tvarka pateiktą informaciją, ištiria įtariamos ūmios profesinės ligos priežastis ir parengia Profesinės ligos priežasčių tyrimo aktą (2 priedas). Atsižvelgdamas į motyvuotą Profesinių ligų tyrimo komisijos prašymą, KAS institucijos ar jos padalinio, kuriame tarnauja (-avo) karys, vadovas ūmios profesinės ligos priežasčių tyrimo terminą gali pratęsti ne ilgiau kaip 5 darbo dienoms.

11. Profesinių ligų tyrimo komisija ne vėliau kaip per 30 darbo dienų nuo pavedimo tirti lėtinę profesinę ligą gavimo įvertina Aprašo 7–9 punktuose nurodyta tvarka pateiktą informaciją, ištiria įtariamos lėtinės profesinės ligos priežastis ir parengia Profesinės ligos priežasčių tyrimo aktą. KAS institucijos ar jos padalinio, kuriame tarnauja (-avo) karys, vadovas, atsižvelgdamas į Profesinių ligų tyrimo komisijos motyvuotą prašymą, lėtinės profesinės ligos priežasčių tyrimo terminą gali pratęsti ne ilgiau kaip 20 darbo dienų.

12. Tiriant ūmias profesines ligas, dėl kurių mirė 3 ir daugiau karių, į Profesinių ligų tyrimo komisiją papildomai gali būti įtraukiami Nacionalinio visuomenės sveikatos centro, Lietuvos Respublikos valstybinės darbo inspekcijos prie Socialinės apsaugos ir darbo ministerijos (toliau – Valstybinė darbo inspekcija) atstovai (suderinus su šių institucijų vadovais).

13. Karys ar jo įgaliotas atstovas turi teisę susipažinti su profesinės ligos priežasčių tyrimo medžiaga.

14. Profesinių ligų tyrimo komisija, atlikusi Aprašo 10 ar 11 punktuose nurodytus veiksmus, ne vėliau kaip kitą darbo dieną pateikia KAS institucijos ar jos padalinio, kuriame tarnauja (-avo) karys, vadovui Profesinės ligos priežasčių tyrimo aktą.

15. KAS institucijos ar jos padalinio, kuriame tarnauja (-avo) karys, vadovas, gavęs Profesinės ligos priežasčių tyrimo aktą, ne vėliau kaip per 3 darbo dienas nuo šio dokumento gavimo dienos priima sprendimą pritarti Profesinės ligos priežasčių tyrimo aktui ir jį patvirtina arba priima motyvuotą sprendimą nepritarti Profesinės ligos priežasčių tyrimo aktui bei nustato ne ilgesnį kaip 20 darbo dienų terminą, per kurį Profesinių ligų tyrimo komisija turi ištaisyti Profesinės ligos priežasčių tyrimo akto trūkumus.

16. Profesinių ligų tyrimo komisija, ištaisiusi Profesinės ligos priežasčių tyrimo akto trūkumus, patikslintą Profesinės ligos priežasčių tyrimo aktą ne vėliau kaip kitą darbo dieną pateikia KAS institucijos ar jos padalinio, kuriame tarnauja (-avo) karys, vadovui, kuris ne vėliau kaip per 3 darbo dienas nuo jos gavimo priima sprendimą pritarti patikslintam Profesinės ligos priežasčių tyrimo aktui ir parašu patvirtina patikslintą Profesinės ligos priežasčių tyrimo aktą.

17. Ne vėliau kaip per 3 darbo dienas nuo Profesinės ligos priežasčių tyrimo akto patvirtinimo dienos KAS institucijos ar jos padalinio, kuriame tarnauja (-avo) karys, vadovas ar jo įgaliotas atstovas pasirašytinai supažindina karį ar jo įgaliotą atstovą su Profesinės ligos priežasčių tyrimo aktu ir jam pateikia Profesinės ligos priežasčių tyrimo akto kopiją arba Profesinės ligos priežasčių tyrimo akto kopiją išsiunčia registruotu laišku. Profesinės ligos priežasčių tyrimo akto kopiją KAS institucijos ar jos padalinio, kuriame tarnauja (-avo) karys, vadovas ar jo įgaliotas atstovas per 5 darbo dienas nuo Profesinės ligos priežasčių tyrimo akto patvirtinimo dienos paštu, elektroniniu paštu ar kitomis ryšio priemonėmis išsiunčia Fondo valdybos Vilniaus skyriui. Duomenys, kurie sudaro tarnybos ar valstybės paslaptį, neteikiami.

18. Karys ar jo įgaliotas atstovas, Fondo valdybos Vilniaus skyrius, nesutikdami su KAS institucijos ar jos padalinio, kuriame tarnauja (-avo) karys, vadovo patvirtintu Profesinės ligos priežasčių tyrimo aktu, per 5 darbo dienas nuo Profesinės ligos priežasčių tyrimo akto įteikimo dienos pateikia KAS institucijos ar jos padalinio, kuriame tarnauja (-avo) karys, vadovui raštą, kuriame nurodo nesutikimo motyvus.

19. KAS institucijos ar jos padalinio, kuriame tarnauja (-avo) karys, vadovas, įvertinęs Aprašo 18 punkte nurodytame rašte pateiktus nesutikimo motyvus, prireikus paveda Profesinių ligų tyrimo komisijai pakartotinai atlikti profesinės ligos priežasčių tyrimą vadovaujantis Aprašo 10 ir 11 punktuose nustatyta tvarka ir terminais, o nustatęs, kad nėra pagrindo pavesti pakartotinai atlikti profesinės ligos priežasčių tyrimą, per 5 darbo dienas apie tai raštu informuoja raštą pateikusį asmenį.

20. Apie pavedimą pakartotinai atlikti profesinės ligos priežasčių tyrimą KAS institucijos ar jos padalinio, kuriame tarnauja (-avo) karys, vadovas ar jo įgaliotas atstovas per 5 darbo dienas praneša Fondo valdybos Vilniaus skyriui ir kariui arba jo įgaliotam atstovui (pranešime nurodomas kario vardas, pavardė, pareigos, tarnybos vieta).

21. Profesinių ligų tyrimo komisija, pakartotinai atlikusi profesinės ligos priežasčių tyrimą, siūlo KAS institucijos ar jos padalinio, kuriame tarnauja (-avo) karys, vadovui palikti galioti ankstesnį Profesinės ligos priežasčių tyrimo aktą arba surašo naują Profesinės ligos priežasčių tyrimo aktą, kurį pateikia KAS institucijos ar jos padalinio, kuriame tarnauja (-avo) karys, vadovui.

22. KAS institucijos ar jos padalinio, kuriame tarnauja (-avo) karys, vadovas, gavęs naują Profesinės ligos priežasčių tyrimo aktą, atlieka Aprašo 16 ir 17 punktuose nurodytus veiksmus.

IV SKYRIUS

PROFESINIŲ LIGŲ NUSTATYMAS

23. Profesinės ligos nustatomos vadovaujantis Profesinių ligų sąrašu, patvirtintu Lietuvos Respublikos Vyriausybės 1994 m. lapkričio 30 d. nutarimu Nr. 1198 „Dėl Profesinių ligų sąrašo ir Lietuvos Respublikos profesinių ligų valstybės registro nuostatų patvirtinimo“, Profesinių ligų nustatymo kriterijais, patvirtintais Lietuvos Respublikos sveikatos apsaugos ministro 2007 m. gruodžio 29 d. įsakymu Nr. V-1087 „Dėl Profesinių ligų nustatymo kriterijų patvirtinimo“.

24. Karys, kuriam įtariama profesinė liga, ne vėliau kaip per 3 mėnesius nuo Profesinės ligos priežasčių tyrimo akto gavimo dienos kreipiasi į KMT darbo medicinos gydytoją dėl profesinės ligos nustatymo ir pateikia Profesinės ligos priežasčių tyrimo aktą. Jei dėl sveikatos būklės karys Profesinės ligos priežasčių tyrimo akto pateikti negali, šį aktą pateikia KAS institucija ar jos padalinys, kuriame tarnauja (-avo) karys.

25. KMT darbo medicinos gydytojas, gavęs Profesinės ligos priežasčių tyrimo aktą ir nustatęs, kad nepakanka duomenų profesinės ligos diagnozei nustatyti, gali raštu kreiptis į KAS instituciją ar jos padalinį, kuriame tarnauja (-avo) karys, su prašymu pateikti papildomus duomenis ar dokumentus, siųsti karį gydytojo specialisto konsultacijos (-ų) ir (ar) atlikti tyrimą (-ų).

26. KAS institucija ar jos padalinys, kuriame tarnauja (-avo) karys, per 5 darbo dienas nuo KMT darbo medicinos gydytojo prašymo gavimo dienos pateikia papildomus duomenis ar dokumentus arba nurodo, kodėl jų negali pateikti.

27. KMT darbo medicinos gydytojas turi teisę iš asmens sveikatos priežiūros įstaigų (pagal prašymą) gauti visą kario medicininę dokumentaciją.

28. KMT darbo medicinos gydytojas, nustatęs profesinę ligos diagnozę (-es) arba jos (-jų) nenustatęs, užpildo Profesinės ligos patvirtinimo aktą (3 priedas), jį pasirašo ir per 3 darbo dienas įteikia arba išsiunčia kariui registruotu laišku, taip pat elektroniniu paštu arba registruotu laišku išsiunčia KAS institucijos ar jos padalinio, kuriame tarnauja (-avo) karys, vadovui, Nacionaliniam visuomenės sveikatos centrui, Fondo valdybos Vilniaus skyriui.

29. Karys arba jo įgaliotas atstovas, KAS institucija (-os) ar jos padalinys (-iai), kuriame (-iuose) tarnauja (-avo) karys, Fondo valdybos Vilniaus skyrius, nesutinkantys su profesinės ligos patvirtinimo aktu, gali jį skųsti teismui Lietuvos Respublikos administracinių bylų teisenos įstatymo nustatyta tvarka.

V SKYRIUS

PROFESINIŲ LIGŲ REGISTRAVIMAS IR APSKAITA

30. Profesinės ligos registruojamos:

30.1. Lietuvos Respublikos profesinių ligų valstybės registre Lietuvos Respublikos profesinių ligų valstybės registro nuostatų, patvirtintų Lietuvos Respublikos Vyriausybės 1994 m. lapkričio 30 d. nutarimu Nr. 1198 „Dėl Profesinių ligų sąrašo ir Lietuvos Respublikos profesinių ligų valstybės registro nuostatų patvirtinimo“, nustatyta tvarka;

30.2. Riboto naudojimo tinklo informacinės sistemos Personalo valdymo modulyje (PerVIS) Riboto naudojimo informacinės sistemos nuostatų, patvirtintų Lietuvos Respublikos krašto apsaugos ministro 2014 m. birželio 16 d. įsakymu Nr. V-527 „Dėl Riboto naudojimo informacinės sistemos nuostatų tvirtinimo“, nustatyta tvarka.

31. KAS institucija ar jos padalinys, kuriame tarnauja (-avo) karys, Profesinės ligos priežasčių tyrimo aktus, Profesinės ligos patvirtinimo aktus registruoja ir profesines ligas traukia į apskaitą Profesinių ligų priežasčių tyrimų registravimo žurnale (4 priedas).

32. Profesinės ligos priežasčių tyrimo aktai, Profesinės ligos patvirtinimo aktai saugomi KAS institucijoje ar jos padalinyje, kuriame tarnauja (-avo) karys, laikantis Lietuvos vyriausiojo archyvaro nustatytų dokumentų saugojimo terminų.

33. Profesinės ligos patvirtinimo akto kopija įsegama į kario ambulatorinę kortelę.

VI SKYRIUS

BAIGIAMOSIOS NUOSTATOS

34. Įgyvendindamos Aprašą, karių (išskyrus dimisijos karius) asmens duomenis, nurodytus Apraše, KAS institucijos (ar jų padaliniai) tvarko nacionalinio saugumo ir gynybos tikslais, siekdamos tirti ir apskaityti profesines ligas, vadovaudamosi Lietuvos Respublikos krašto apsaugos sistemos organizavimo ir karo tarnybos įstatymu, Lietuvos Respublikos karo prievolės įstatymu, Lietuvos Respublikos asmens duomenų, tvarkomų nusikalstamų veikų prevencijos, tyrimo, atskleidimo ar baudžiamojo persekiojimo už jas, bausmių vykdymo arba nacionalinio saugumo ar gynybos tikslais, teisinės apsaugos įstatymu.

Įgyvendindamos Aprašą, karių atstovų asmens duomenis (vardas, pavardė, gyvenamosios vietos adresas, telefono ryšio numeris, elektroninio pašto adresas, įgaliojimo arba kito dokumento, patvirtinančio atstovavimą, duomenys) bei dimisijos karių asmens duomenis (atitinkančius Apraše nurodytus karių asmens duomenis) KAS institucijos (ar jų padaliniai) tvarko profesinių ligų tyrimo ir apskaitos tikslais, vadovaudamosi 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymu.

Daugiau informacijos apie asmens duomenų tvarkymą KAS pateikiama Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklėse, patvirtintose Lietuvos Respublikos krašto apsaugos ministro 2015 m. gruodžio 3 d. įsakymu Nr. V-1253 „Dėl Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklių patvirtinimo“, ir Krašto apsaugos ministerijos interneto svetainėje www.kam.lt.

_____________________________